《招颂补遗九首 其九 明明三终》
明代·黄佐

明明天常，永保尔极。不识不知，顺帝之则。日出而作，日入而息。

耕田凿井，以饮以食。帝何力哉，亶惟不康。垂衣鼓琴，轸我困穷。

南风薰兮，解民之愠兮。南风时兮，阜民之财兮。

作者简介：（1490—1566）明广东香山人，字才伯，号泰泉。正德十六年进士，选庶吉士，授编修。出为江西提学佥事，旋改督广西学校。弃官归养，久之起右春坊右谕德，擢侍读学士，掌南京翰林院事。与大学士夏言论河套事不合，寻罢归，日与诸生论道。学从程、朱为宗，学者称泰泉先生。所著《乐典》，自谓泄造化之秘。卒，赠礼部右侍郎，谥文裕。